Дзяўчына спіць у пакоі (Гейнэ/Таўбін)
Дзяўчына спіць у пакоі
Пад маладзіковым святлом…
Мелодыя дзіўнага вальсу
Звініць пад яе вакном.

«Я толькі зірну ў ваконца, —
Хто мары парушыў мае…»
Шкілет пад вакном іграе
На скрыпцы і песні пяе.

«Ты танец мне абяцала,
Але танцавала з другім, —
На могілках сёння ігрышча —
Дык пойдзем паскачам на ім».

Захопленая дзяўчына
Ідзе за шкілетам услед.
Спявае і скача шалёна,
І грае на скрыпцы шкілет.

Спявае, іграе, і скача,
Выводзіць дзяўчыну з сяла,
І там рассыпаецца ў тло ён
Ад ранішняга святла.

Вершы Генрыха Гейнэ
Пераклады Юлія Таўбіна
Пераклады з нямецкай мовы
Творы 1924 года
Нямецкая паэзія

de:Die Jungfrau schläft in der Kammer
fi:Ja neito huoneessa nukkui
fi:On nukkunut neitonen. Kuuhut
ru:Ночная пляска (Гейне; Миллер)
uk:Дівчина спить тихо в кімнаті (Гейне/Леся Українка)